R(otbertus) Dei gratia prime Lugdunensis ecclesie archiepiscopus, universis presentes litteras inspecturis salutem in Domino. Noveritis quod cum discordia verteretur inter venerabilem fratrem R(obertum), episcopum Lingonensem ex una parte, et nobilem virum H(ugonem) ducem Burgundie nepotem nostrum ex altera, super communitate hominum ejusdem Ducis de Castellione qui ibant apud Muisseyum, tandem super hoc in nos compromissum extitit et firmam quod ab utroque firmiter tenetur, quicquid per inquisitionem super hoc diceremus. Nos vero a gentibus ejusdem episcopi diligencius inquirentes, invenimus quod idem Dux communitatem habebat apud Muisseium cum eodem episcopo de gentibus suis de Castellione que ibant apud Muisseyum, unde per istam inquisitionem in dicto nostro diximus et pronunciamus eumdem Ducem in predicta communitate jus habere sicuti apud Castellionem in communitate quam ibidem habent ad invicem inter se Dux et episcopus de hominibus suis. In cujus rei testimonium presentes litteras sigilli nostri fecimus appensione muniri. Actum anno Domini M° CC° XXX°, tertio mense maio.